Kruger op hete kole oor handbesering | Netwerk24
Deur Michael Green 08 Januarie 2019 21:00
Die fris Southern Kings-senter Tertius Kruger sal hierdie week hoor of hy volgende week teen sy ou spanmaats van die Cheetahs in 'n Pro14-wedstryd sal kan speel.
Tertius Kruger van die Kings sukkel met 'n handbesering. Foto: Gallo Images
Daar is onsekerheid of Masixole Banda betyds van sy beenbesering sal herstel om volgende Vrydag teen die Cheetahs in die Baai te kan speel. Foto: Gallo Images
Kruger het sy hand seergemaak in die naweek se kragmeting met Edinburg in Skotland en wag nog om te hoor wat die uitslag van die skandering is.
Die 25-jarige Kruger het tot die einde van verlede jaar se Curriebeker-reeks nog vir die Cheetahs gespeel.
Die Kings en die Cheetahs pak mekaar volgende Vrydag in die Madibaz-stadion.
Volgens die Kings se spandokter, dr. Gershwin Kortje, is daar ook kommer oor die heelagter Masixole Banda.
Banda het sy been in die Kings se nederlaag van 0-38 teen Edinburg beseer.
Ander spelers van die Kings wat tans ook nog op die krukkelys is, is: Martin Dreyer (knie, uit vir die seisoen), Bobby de Wee (skouer, uit vir die seisoen), Bakkies Brown (enkel), Xandre Vos (nek), Oliver Zono (knie), Sibusiso Sithole (knie) en Rossouw de Klerk (bors.)